<classify> KAMATI ya Ulinzi na Usalama Mkoa wa Katavi ikiongozwa na Mkuu wa Mkoa, Juma Homera imekagua maandalizi ya uwekaji jiwe la msingi Mradi wa Njia Kuu ya Kusafirisha Umeme kutoka Tabora hadi Katavi umbali wa kilometa 381.Akizungumza wakati wa ukaguzi huo, Homera amesema ujio wa Gridi ya Taifa mkoani Katavi ni fursa kwa wananchi kukuza vipato vyao na hivyo kuchangia Pato la Taifa kwa kulipa kodi na tozo mbalimbali.Aidha, amewataka wananchi kumuombea Rais John Magufuli.Aliongeza kuwa kukamilika kwa Mradi wa Njia Kuu ya Kusafirisha Umeme wa msongo wa kilovolti 132, Shirika la Umeme Tanzania Tanesco, itakuwa imeacha alama mkoani Katavi na Tanzania hasa ukanda wa Magharibi.Aidha, alisema Mkoa wa Katavi una madini mengi, lakini migodi inashindwa kuendeshwa kutokana na changamoto ya umeme, hivyo ujio wa Gidi ya Taifa mkoani Katavi ni muda muafaka kwa maslahi mapana ya Tanzania.Alisisitiza, Mkoa wa Katavi ni mkoa wa uzalishaji wa kilimo huko mikoa ya Mwanza, Shinyanga na Geita inategemea mkoa huo kwa chakula, uwepo wa umeme wa gridi utasaidia kuyaongezea thamani mazao.Aidha, ameishukuru Wizara ya Nishati na Tanesco, akisema, Sisi kama Mkoa wa Katavi tunaona huu mradi ni ndoto ambayo inakwenda kutimia.Mkuu wa Kuzuia na Kupambana na Rushwa Takukuru Mkoa wa Katavi, Christopher Nakua alisema ujio wa gridi katika mkoa huo ni fursa ya ajira kwa wananchi wa mkoa huo.Mshauri wa Jeshi la Akiba Mkoa wa Katavi, Kanali Ernest Lyimo alisema eneo kinapojengwa kituo cha kupoza umeme cha Katavi lilikuwa ni eneo la Jeshi.Kamishina Msaidizi wa Magereza, Grayson Mwasomola ambaye ni Mkuu wa Magereza Mkoa amepongeza utekelezaji wa mradi wa huo wa Gridi ya Taifa. Kamishina Msaidizi wa Uhamiaji, Vicent Haule, ambaye ni Ofisa Uhamiaji Mkoa alisema ujio wa Gridi ya Taifa mkoani humo ni fursa kubwa.  <topic>: KITAIFA 